PREDKLADACIA SPRÁVA

Ministerstvo financií Slovenskej republiky predkladá na rokovanie vlády Slovenskej republiky návrh novely nariadenia vlády SR č. 668/2004 Z. z. o rozdeľovaní výnosu dane z príjmov územnej samospráve v znení neskorších predpisov na základe návrhu Ministerstva školstva, vedy, výskumu a športu Slovenskej republiky.
Cieľom návrhu je objektivizovať spôsob prerozdeľovania podielových daní obciam vo vzťahu k financovaniu činnosti základných umeleckých škôl v individuálnej a skupinovej forme vzdelávania.
Súčasné nastavenie koeficientov vo vzorci na prerozdeľovanie podielových daní nezodpovedá personálnej náročnosti vzdelávania žiakov základnej umeleckej školy  v individuálnej forme vyučovania a skupinovej forme vyučovania vyjadrenej v štátnom vzdelávacom programe, rámcovom učebnom pláne. Obce dostávajú na žiaka základnej umeleckej školy v individuálnej forme vzdelávania menej peňazí ako potrebujú a naopak na žiaka v skupinovej forme vzdelávania viac peňazí ako potrebujú.
Navrhuje sa zmeniť hodnoty koeficientov na žiaka základnej umeleckej školy. Uvedená zmena nemá vplyv na objem finančných prostriedkov na činnosť materských škôl, jazykových škôl a školských zariadení financovaných z podielových daní obcí a na celkový objem finančných prostriedkov prideľovaný obciam v rámci podielových daní.
Návrh prerokovalo Ministerstvo školstva, vedy, výskumu a športu Slovenskej republiky  so zástupcami asociácií základných umeleckých škôl a so zástupcami Združenia miest a obcí Slovenska.
Materiál bol predmetom riadneho medzirezortného pripomienkového konania, ktoré je vyhodnotené v osobitnej časti predkladaného materiálu. K materiálu bola vznesená hromadná pripomienka verejnosti k navrhovaným koeficientom.
Predložený návrh nariadenia vlády nemá vplyvy na rozpočet verejnej správy, vplyvy na podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti a ani vplyvy na služby verejnej správy pre občana.  
Navrhovaná účinnosť nariadenia vlády SR je od 1. januára 2017 a umožňuje použiť aktualizované znenie pre výpočet podielu obcí na dani z príjmu fyzických osôb už od začiatku roka 2017.